《和冯中戍炉边偶作》
宋代·王禹偁

谁为东君掌青律，故将春日连人日。
春日雨丝暖融融，人日雪花寒栗栗。
雨雪寒暖苦不同，可比交情去就中。
仲咸拥炉发歌咏，古风泪破浇漓风。
人情离合古来有，召公初亦疑周公。
汾阳临淮本雠隙，一旦分兵若亲戚。
四公翻覆人不讥，各各操心为邦国。
此外譸张多为己，反掌背面如千里。
张耳陈余不忍言，魏其武安何足齿。
我爱中庸君子心，心与人交淡如水。
别有人间势利徒，一去一就随荣枯。
西汉董贤方佞幸，孔光迎拜卑如奴。
是时杨雄在东观，投阁欲死无人扶。
有唐力士夫人死，朝士执丧如丧妣。
是时李白放江边，憔悴无人供酒钱。
小人之性何所似，真如蜂蝶并蝼蚁。
寻春逐臭苟朝昏，岂顾松篁与兰茞。
重君誓心一何极，涧底松兮陵上柏。
涧松陵柏有朽时，我约君心无改易。

作者简介：王禹偁(chēng)（954—1001）北宋白体诗人、散文家。字元之，汉族，济州巨野（今山东省巨野县）人，晚被贬于黄州，世称王黄州。太平兴国八年进士，历任右拾遗、左司谏、知制诰、翰林学士。敢于直言讽谏，因此屡受贬谪。真宗即位，召还，复知制诰。后贬知黄州，又迁蕲州病死。王禹偁为北宋诗文革新运动的先驱，文学韩愈、柳宗元，诗崇杜甫、白居易，多反映社会现实，风格清新平易。词仅存一首，反映了作者积极用世的政治抱负，格调清新旷远。著有《小畜集》。